Kawża T-149/06

Castellani SpA

vs

L-Uffiċċju għall-Armonizzazzjoni fis-Suq Intern (Trade marks u Disinni) (UASI)

“Trade mark Komunitarja — Proċedimenti ta’ oppożizzjoni — Applikazzjoni għat-trade mark Komunitarja figurattiva CASTELLANI — Trade marks nazzjonali verbali preċedenti CASTELLUM u CASTELLUCA — Raġuni relattiva għal rifjut — Probabbiltà ta’ konfużjoni — Artikolu 8(1)(b) tar-Regolament (KE) Nru 40/94”

Sentenza tal-Qorti tal-Prim’Istanza (L-Ewwel Awla) ta’ l-20 ta’ Novembru 2007 II - 4758

Sommarju tas-sentenza

Trade mark Komunitarja – Definizzjoni u kisba tat-trade mark Komunitarja – Raġunijiet relattivi għal rifjut – Oppożizzjoni mill-proprjetarju ta’ trade mark preċedenti identika jew li tixxiebah irreġistrata għal prodotti jew servizzi identiċi jew li jixxiebhu

(Regolament tal-Kunsill Nru 40/94, Artikolu 8(1)(b))

Għall-konsumatur medju Ġermaniż, ma jeżistix riskju ta’ probabbiltà ta’ konfużjoni skond l-Artikolu 8(1)(b) tar-Regolament Nru 40/94 dwar it-trade mark Komunitarja bejn is-sinjal figurattiv li fih l-element verbali “castellani”, li fir-rigward tiegħu r-reġistrazzjoni bħala trade mark Komunitarja hija mitluba għal “xarbiet alkoħoliċi minbarra birer, likuri, inbejjed bil-gass u xampanja” li jaqgħu taħt il-klassi 33 skond il-Ftehim ta’ Nizza, u t-trade mark verbali CASTELLUCA, irreġistrata preċedentement fil-Ġermanja għall-“inbejjed”, li jaqgħu taħt il-klassi 33.

Fil-fatt, għalkemm huwa veru li l-element dominanti tat-trade mark li għaliha saret l-applikazzjoni huwa l-elementi verbali tiegħu, jiġifieri l-kelma “castellani”, li l-elementi verbali “castellani” u “castelluca” għandhom ċertu xebh viżiv, billi huma ta’ l-istess tul, li l-ewwel seba’ ittri tagħhom huma identiċi u mqegħdin fl-istess ordni (“c-a-s-t-e-l-l”) u li l-attenzjoni tal-konsumatur spiss tinġibed mill-parti tal-bidu tal-kliem, l-użu tal-kliem “château” huwa komuni ħafna għal din il-kategorija partikolari ta’ prodotti, u, sabiex jiġi identifikat korrettament inbid li ismu jibda b’waħda minn dawn il-kelmiet, is-suffiss li huwa assoċjat miegħu għandu jkun eżaminat b’attenzjoni mill-konsumaturi. F’dan il-każ, l-ittri finali tas-sinjali kunfliġġenti, jiġifieri “a”, “n” u “i” għat-trade mark li għaliha saret l-applikazzjoni u “u”, “c” u “a” għat-trade mark preċedenti, huma differenti. Għaldaqstant, fil-kuntest ta’ l-evalwazzjoni fuq livell viżiv tas-sinjali kollha, id-differenza kkonstata bejn l-elementi verbali “castellani” u “castelluca” huwa biżżejjed sabiex jeskludu xebh viżiv bejn is-sinjali kunfliġġenti.

Dwar ix-xebh fonetiku, id-differenzi bejn is-sinali, li jirriżultaw mid-differenza tas-suffiss, huma biżżejjed sabiex ikun hemm distinzjoni fonetika fil-lingwa Ġermaniża, minkejja l-identiċità tal-prefissi.

Fir-rigward tax-xebh kunċettwali, għandu jiġi mfakkar li, l-ewwel nett, l-użu tal-kelma “château” hija komuni ħafna fis-settur ta’ l-inbid u li l-konsumatur Ġermaniż huwa mdorri jara numru kbir ta’ trade marks ta’ inbid li l-isem tiegħu jibda bi “Schloss”, “castello”, “château”, “castel” jew “castle” meta jixtri l-inbid minn ħanut speċjalizzat, minn supermarkit, minn ipermarkit jew meta jagħżel inbid minn fuq il-lista ta’ inbejjed f’restorant. Għalhekk huwa jagħti inqas importanza lill-prefiss u jeżamina b’attenzjoni s-suffiss tat-trade mark li tinsab fuq it-tiketta tal-flixkun. It-tieni nett, it-trade mark li għaliha saret l-applikazzjoni fih isem ta’ familja ta’ oriġini Taljana li jingħaraf bħala tali mill-pubbliku rilevanti.

Għalhekk, fil-kuntest ta’ evalwazzjoni globali tat-trade marks in kwistjoni, id-differenzi viżivi, fonetiċi u kunċettwali tas-sinjali in kwistjoni huma biżżejjed sabiex jimpedixxu, minkejja l-identiċità tal-prodotti kkonċernati, li x-xebh bejn is-sinjali in kwistjoni jwassal għal probabbiltà ta’ konfużjoni minn naħa tal-konsumatur medju Ġermaniż.

(ara l-punti 53-60)